CELEX: C2007/211/36
Language: mt
Date: 2007-09-08 00:00:00
Title: Kawża C-295/07 P: Appell imressaq fl- 20 ta' Ġunju 2007 mill-Kummissjoni tal-Komunitajiet Ewropej kontra s-sentenza mogħtija mill-Qorti tal-Prim'Istanza (L-Ewwel Awla) fid- 29 ta' Marzu 2007 fil-Kawża T-369/00, Département du Loiret (Franza), sostnut minn Scott SA vs Il-Kummissjoni tal-Komunitajiet Ewropej

8.9.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 211/19
            
         Appell imressaq fl-20 ta' Ġunju 2007 mill-Kummissjoni tal-Komunitajiet Ewropej kontra s-sentenza mogħtija mill-Qorti tal-Prim'Istanza (L-Ewwel Awla) fid-29 ta' Marzu 2007 fil-Kawża T-369/00, Département du Loiret (Franza), sostnut minn Scott SA vs Il-Kummissjoni tal-Komunitajiet Ewropej
   (Kawża C-295/07 P)
   (2007/C 211/36)
   Lingwa tal-kawża: Il-Franċiż
   Partijiet
   
      Appellanti: Il-Kummissjoni tal-Komunitajiet Ewropej (rappreżentant: J. Flett, aġent)
   
      Partijiet oħra fil-kawża: Département du Loiret, Scott SA
   Talbiet ta' l-appellanti
   
               —
            
            
               tikkonstata l-fondatezza ta' l-appell u, konsegwentement, tannulla s-sentenza appellata fit-totalità tagħha.
            
         
               —
            
            
               tiddeċiedi l-kawża definittivament u tikkunsidra li d-Deċiżjoni [2002/14/KE] (1) hija suffiċjentement motivata f'dak li jirrigwarda l-użu ta' rata ta' imgħax komposta jew, fin-nuqqas ta' dan, jekk il-Qorti tal-Ġustizzja tqis li l-kawża mhijiex fi stat li tiġi deċiża, tirrinvija l-kawża quddiem il-Qorti tal-Prim'Istanza sabiex tiddeċiediha hi;
            
         
               —
            
            
               tikkundanna lir-rikorrenti fil-ewwel istanza tbati l-ispejjeż tagħha kif ukoll dawk tal-Kummissjoni waqt il-proċeduri quddiem il-Qorti tal-Ġustizzja u l-Qorti tal-Prim'Istanza;
            
         
               —
            
            
               tikkundanna lil Scott SA tbati l-ispejjeż tagħha stess waqt iż-żewġ proċeduri.
            
         Motivi u argumenti prinċipali
   Qabel kollox, billi ssostni li s-sentenza kkontestata hija bbażata fuq viżjoni żbaljata tar-regoli Komunitajri fir-rigward ta' l-għajnuna mill-Istat li l-Qorti tal-Prim'Istanza żbaljatament assimilat mar-regoli dwar il-kompetizzjoni bejn l-impriżi, fid-data ta' l-ordni ta' l-irkupru ta' l-għajnuna illegali, u mhux mar-regoli dwar il-kompetizzjoni bejn l-Istati membri fid-data ta' l-għoti effettiv ta' l-imsemmija għajnuna, l-appellanti tinvoka tmien motivi in sostenn ta' l-appell tagħha.
   Permezz ta' l-ewwel motiv tagħha, hija ssotni li, b'mod kuntrarju għal dak li ddeċidiet il-Qorti tal-Prim'Istanza fis-sentenza appellata, deċiżjoni li tordna l-irkupru ta' għajnuna mogħtija illegalment hija suffiċjentement motivata jekk permezz ta' kalkolu matematiku sempliċi jkun jista' jiġi kkonstatat liema metodu ta' kalkolu intuża. Issa, dan huwa preċiżament il-każ fil-kawża preżenti peress li d-deċiżjoni fiha l-informazzjoni importanti kollha dwar l-ammont ta' għajnuna mogħtija, ir-rata ta' imgħax, it-terminu ta' żmien u l-ammont li għandu jiġi rkuprat.
   Permezz tat-tieni motiv tagħha, ir-rikorrenti ssostni li użu ta' rata ta' imgħax komposta kien, f'kull każ, mill-inqas impliċitu fil-motivazzjoni tad-deċiżjoni tagħha fid-dawl ta' l-għanijiet iddikjarati li jiġu eliminati l-vantaġġi li rriżultaw mill-għajnuna u li terġa' tiġi stabbilita s-sitwazzjoni ta' qabel. Minn din il-perspettiva, ir-rata ta' imgħax applikabbli għas-somma li għandha tiġi rkuprata kellha neċessarjament tkun rata ta' imgħax komposta sabiex tiġi kkunsidrata l-inflazzjoni u l-vantaġġ li jakkumula l-benefiċċjarju ta' l-għajnuna biż-żmien.
   Permezz tat-tielet motiv tagħha, il-Kummissjoni tallega li l-Qorti tal-Prim'Istanza wettqet żball ta' dritt billi qalbet l-oneru tal-prova, għad-detriment tagħha. Fil-fatt, kienet r-rikorrenti fl-ewwel istanza li kellha tipprova l-bidla allegata tal-prassi tal-Kummissjoni fir-rigward tar-rata ta' imgħax applikabbli għall-ordnijiet ta' rkupru ta' l-għajnuna illegali, u mhux din ta' l-aħħar li kellha turi n-nuqqas ta' tali bidla.
   Permezz tar-raba' motiv tagħha, l-appellanti tqis li l-Qorti tal-Prim'Istanza wettqet żball ta' dritt billi ddeċidiet li hija ma kinitx ippreċiżat b'liema mod il-kumpannija li bbenefikat mill-għajnuna kien għad għandha vantaġġ fid-data ta' l-ordni ta' l-irkupru ta' din l-għajnuna. Kien fid-data ta' l-għoti ta' l-għajnuna li l-Kummissjoni kellha tistabilixxi l-eżistenza ta' tali vantaġġ u mhux fid-data ta' l-irkupru tagħha.
   Permezz tal-ħames u s-sitt motivi tagħha, il-Kummissjoni takkuża lill-Qorti tal-Prim'Istanza li bbażat ruħha fuq spekulazzjoni, u mhux fuq provi, f'dak li jirrigwarda l-prezz tal-bejgħ tal-kumpannija benefiċċjarja ta' l-għajnuna lil kumpannija oħra, u li ddeċidiet li dan il-prezz tal-bejgħ, 11-il sena wara l-għoti ta' l-għajnuna, kien fattur li kellu jiġi kkunsidrat mill-Kummissjoni fl-iffissar ta' l-ammont li kellu jiġi rkuprat. Fil-qasam ta' l-għajnuna mill-Istat, l-għan huwa, fil-fatt, li terġa tiġi stabbilita s-sitwazzjoni ta' qabel u l-ammont li għandu jiġi rkuprat jikkorrispondi, għaldaqstant, għall-ammont inizjalment mogħti, issuġġettat, saż-żmien ta' l-irkupru effettiv, għal rata ta' imgħax komposta annwali, indipendentement minn dak li l-benefiċċjarja ta' l-għajnuna għamlet biha f'dan iż-żmien.
   Permezz tas-seba' motiv tagħha, l-appellanti ssostni li l-Qorti tal-Prim'Istanza wettqet żball ta' dritt billi ddeċidiet li l-fatt li l-irkupru ta' l-għajnuna kellu jseħħ skond il-leġiżlazzjoni nazzjonali jimplika neċessarjament li l-imgħax għandu jiġi kkalkulati b'rata sempliċi. Għalkemm huwa veru li l-ammont prinċipali u l-imgħax għandu jiġi rkuprat skond il-proċeduri tad-dritt nazzjonali, l-impożizzjoni ta' rata ta' imgħax, l-istess bħalma hija l-kwistjoni jekk ir-rata għandhiex tkun sempliċi jew komposta, jaqgħu, fil-fatt, taħt id-dritt Komunitarju, u mhux taħt id-dritt nazzjonali.
   Permezz tat-tmien motiv tagħha, il-Kummissjoni ssostni fl-aħħar li s-sentenza appellata hija totalment sproporzjonata safejn tannulla d-deċiżjoni tagħha fit-totalità tagħha, peress li kien possibbli li ssir distinzjoni bejn l-ammont prinċipali u l-ammont pagabbli bħala imgħax, kif ukoll kien possibbli li ssir distinzjoni bejn rata ta' interess sempliċi u rata ta' imgħax komposta.
   
      (1)  Deċiżjoni tal-Kummissjoni 2002/14/KE, tat-12 ta' Lulju 2000, dwar l-għajnuna mill-Istat implementata minn Franza favur Scott Paper SA/Kimberly-Clark (ĠU 2002, L 12, p. 1).